РЕГЛАМЕНТ ЗА ИЗПЪЛНЕНИЕ (ЕС) № 449/2014 НА КОМИСИЯТА
от 2 май 2014 година
за изменение на Регламент за изпълнение (ЕС) № 498/2012 за разпределение на тарифните квоти, приложими към износа на дървен материал от Руската федерация към Европейския съюз
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2012/105/ЕС на Съвета от 14 декември 2011 г. за подписване от името на Съюза и временно прилагане на Споразумението под формата на размяна на писма между Европейския съюз и Руската федерация за управлението на тарифните квоти, прилагани по отношение на износа на дървен материал от Руската федерация за Европейския съюз, и на Протокола между Европейския съюз и правителството на Руската федерация относно техническите условия и ред по посоченото споразумение (1), и по-специално член 4 от него,
като има предвид, че:
(1)
На 22 август 2012 г. Руската федерация се присъедини към Световната търговска организация. Ангажиментите на Руската федерация включват тарифни квоти за износа на определени видове иглолистен дървен материал, дял от които е разпределен за износ за Съюза. Условията и редът за управлението на посочените тарифни квоти са определени в Споразумението под формата на размяна на писма между Европейския съюз и Руската федерация за управлението на тарифните квоти, прилагани по отношение на износа на дървен материал от Руската федерация за Европейския съюз (2) („споразумението“), и в Протокола (3) между Европейския съюз и правителството на Руската федерация относно техническите условия и ред в съответствие с посоченото споразумение („протокола“). Споразумението и протоколът бяха подписани на 16 декември 2011 г. Те се прилагат временно, считано от датата на присъединяване на Руската федерация към Световната търговска организация.
(2)
В съответствие с член 4 от Решение 2012/105/ЕС с Регламент за изпълнение (ЕС) № 498/2012 на Комисията (4) се определят разпоредбите за разпределение на тарифните квоти, приложими към износа на дървен материал от Руската федерация към Европейския съюз. Посоченият регламент престава да се прилага от датата, на която приключи временното прилагане на протокола.
(3)
Макар че споразумението и протоколът продължават да се прилагат временно до приключване на необходимите процедури за тяхното сключване, опитът, натрупан при прилагането на Регламент за изпълнение (ЕС) № 498/2012 през първите три квотни периода, показа необходимостта да се измени член 15 от посочения регламент, за да се вземе предвид ниската степен на използване на тарифните квоти по време на първите три квотни периода. Необходимо е да се преустанови намаляването на таваните за внос, предвидени в членове 13 и 14, през квотния период на 2015 г. с цел да се поощри пълното използване от страна на традиционните вносители по-специално на тарифните квоти, разпределени за износ за Съюза.
(4)
Регламент за изпълнение (ЕС) № 498/2012 следва да бъде съответно изменен.
(5)
Мерките, предвидени в настоящия регламент, са в съответствие със становището от Комитета по дървения материал, създаден с Решение 2012/105/ЕС,
ПРИЕ НАСТОЯЩИЯ РЕГЛАМЕНТ:
Член 1
Член 15 от Регламент за изпълнение (ЕС) № 498/2012 се заменя със следното:
„Член 15
1. Ако едновременно са изпълнени условията за намаляване на таваните за внос, предвидени в членове 13 и 14, се прилага само по-голямото намаление (Ri или ri).
2. Разпоредбите на членове 13 и 14 не се прилагат през първия квотен период след първите три квотни периода.“
Член 2
Настоящият регламент влиза в сила в деня след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 2 май 2014 година.